To svenske mænd blev tidligere i dag sigtet i sagen om eksplosionen ved Skattestyrelsen i sidste uge, og det har givet anledning til nye overvejelser hos Statsminister Mette Frederiksen (S).

Hun og regeringen vil gå i gang med at undersøge, hvordan grænsen mod Sverige kan sikres endnu bedre.

Det oplyser hun sammen med justitsminister Nick Hækkerup på et pressemøde om eksplosions-sagerne.

- Vi går i gang med at undersøge, hvordan vi kan beskytte grænsen på en bedre og klogere måde, siger statsministeren og tilføjer:

- Den dansk-svenske grænse har vores fulde opmærksomhed lige nu.

Link til Sverige

Statsministeren eller justitsministeren vil ikke kommentere, om man mistænker, at angrebene er banderelaterede, men siger dog, at det er tydeligt, at der er en forbindelse til Sverige.

- Der er jo et link til Sverige. Det kan vi jo også se på det, som svenskerne har kommunikeret i dag. Det skal ikke være sådan, at man kan rejse fra Sverige til Danmark og placere dynamit i København. Men vi har jo også problemer herhjemme. Vi ønsker i den her regering, at politiet har adgang til de værktøjer, som de måtte efterspørge, siger statsminister Mette Frederiksen

Grænsen til Sverige er allerede i dag sikret med tjek af id-papirer, men der skal også indføres kontrol fra Sverige til Danmark, siger Mette Frederiksen.